F'pajjiżna l-politika tul din l-aħħar ġimgħa ħadet pass lura. Ħafna ntilfu jsegwu l-logħobta l-ballun. Għad hawn interess kbir u l-partiti qegħdin jiġu segwiti b'attenzjoni. Biss, barra minn xtutna għaddej bħalissa konfront nazzjonali qawwi ġewwa r-Renju Unit, pajjiż viċin tagħna. Il-poplu ta' dawk il-gżejjer irid jiddeċiedi tul din il-ġimgħa li ġejja jekk huwiex ser jibqa' membru sħiħ fl-Unjoni Ewropea jew jaqbadx it-triq biex joħroġ minnha. Huwa appuntament li ilu ġej u sejjer. Diversi tkellmu qabel dwaru, oħrajn injorawh. Biss, dan il-Gvern preżenti rabat lilu nnifsu li jżomm referendum sabiex il-kwistjoni tinqata'. Impressjonijiet Ġewwa dan il-pajjiż kien hemm, għal ħafna snin, dan il-ballun politiku għaddej. Minn meta l-Partit Konservattiv iddeċieda li jidħol fl-Unjoni taħt Ted Heath, dak iż-żmien Prim Ministru, qamu kwistjonijiet varji. Il-ħsieb kien u baqa' għaddej li ċedew wisq mis-sovranità nazzjonali tagħhom. Għalhekk, gvernijiet Laburisti u Konservattivi sussegwenti sabu ruħhom igergru dwar din id-deċiżjoni u diversi drabi wegħdu, mingħajr suċċess, li jerġgħu jinnegozjaw mill-ġdid dak li kien sar. Is-sitwazzjoni kienet iktar aggravata bil-messaġġ politiku li wħud kienu jibagħtu li kollox huwa dettat kontra tagħhom. L-ispirtu Ewropew f'numru ta' drabi tħalla barra minnhom u politiċi ħallew l-impressjonijiet varji ta' għaqda negattiva. Iċ-ċirkostanzi jinbidlu Bl-aħħar Trattat ta' Lisbona, fuq insistenza ta' pajjiżi membri daħal għall-ewwel darba l-Artikolu Numru 50 li jippermetti lit-tmienja u għoxrin membru li joħorġu mill-Unjoni Ewropea. Issa għalhekk hemm min qiegħed iħares li jara jekk, u kif jista' jħaddem dan il-mekkaniżmu legali. Mhix faċli mill-aspett legali, wisq inqas minn dak soċjali u ekonomiku. Sfortunatament, minn dak li qiegħed jingħad jidher ċar li ħafna f'dak il-poplu għadu ma fehemx kemm hemm rabtiet u vantaġġi li mhux faċli għalihom li jħollu. Ser, kif jgħidu, joħroġ id-demm jekk dan il-pajjiż finalment hekk jiddeċiedi. Iċ-ċirkostanzi ser jinbidlu, però żgur li mhux għall-aħjar għalihom. Illum hemm ir-realtà li min huwa Ewropew ma jistax jgħix barra mill-Unjoni. Il-passat jilħaq il-preżent Forsi wkoll l-affarijiet huma iktar kumplikati għax barra ċertu ostilità bla sens imsaħħna minn numru ta' politiċi tul is-snin, għandek ukoll il-ħsieb u l-memorji tal-imperu li f'uħud għadhom ma marrux. Il-poter imperjali, u dak iż-żmien mondjali, spiċċa fir-realtà darba għal dejjem mat-tmiem tat-Tieni Gwerra Mondjali u ma jistax jinġieb lura. Imma wħud għadhom jimmaġinaw li l-ixkiel għal dan mhix ir-realtà imma l-Unjoni Ewropea. Hemm ukoll ċertu antagoniżmi u inkomprensjonijiet ġejjin mis-sekli ta' konflitti oħra. Is-saħħa politika fl-Unjoni li għandhom Franza u l-Ġermanja tidher li hija wkoll ma tantx tintlaqa' proprju tajjeb f'dawk li jew ikkumbattewhom jew illiberawhom. Hemm f'hekk nostalġija xejn ċara tal-passat. Antipatiji u simpatiji It-tmexxija politika Ewropea għandha naturalment ir-responsabbiltajiet tagħha. Tul dawn is-snin ta' aġir mhux dejjem pożittiv da parti tal-klassi politika Ingliża kien hemm ħafna inkomprensjoni. Forsi l-pożizzjoni tagħna ta' poplu Ewropew li kien għal sekli taħt l-Imperu tagħtina iktar konoxxenza minn oħrajn. Stajt nara kemm il-darba joħorġu biżgħat żejda. F'ħafna mumenti konna iktar membri sħaħ aħna li dħalna tard. F'oħrajn kien hemm wisq riservi u l-ħsieb li qegħdin fl-Unjoni però għadhom għal rashom huwa f'ras ħafna. Mis-sigurtà għall-ekonomija, il-viżjoni kienet differenti. Biss, l-antipatiji u simpatiji Ewropej kienu dejjem ħajjin u attivi biex iżommu lura progressi oħra li setgħu jsiru. Kumplikazzjonijiet F'dan ir-referendum hemm kumplikazzjonijiet politiċi wkoll. L-iktar għax il-ġlieda jekk jibqgħux jew joħorġux tidher li ġejja minn ħdan il-Partit Konservattiv Ingliż. Il-kwistjonijiet u l-pożizzjonijiet passati ma ntilfux u b'dan anzi qegħdin jirrankaw. Fuq naħa għandna l-Prim Ministru David Cameron jikkumbatti sabiex jibqgħu, u fuq l-oħra Michael Gove, Ministru tal-Ġustizzja u Boris Johnson li jridu joħorġu. Ir-riżultat ser ikollu għalhekk, l-ewwel, effett tiegħu fuq min imexxi l-pajjiż. Rebħa għal dawk li jridu jibqħu jżommu lil Cameron f'postu; telfa ġġib bidla fil-kap tal-Partit Konservattiv. Effetti għalihom Jekk jirbaħ il-"le" jew l-"iva" xorta ser ikun hemm effetti soċjo-ekonomiċi fuq dak il-pajjiż. Preżentement hemm l-iktar qbil ġenerali fost diversi li jifhemu fis-settur ekonomiku li ħruġ ser iġib biss ħsara. L-ewwel, telf tal-pożizzjoni u l-influwenza tagħha fuq il-kapitolu. It-tieni, tħassir tal-vantaġġi ekonomiċi u soċjali li hemm bħalissa. Kummerċ iktar veloċi, inqas piżijiet u taxxi, u fuq l-oħra tnaqqis fil-libertà tal-moviment tal-persuni. It-tielet, telf tal-avvanzi legali li qed iġibu t-tmienja u għoxrin pajjiż bl-istess regoli legali fuq diversi kwistjonijiet li jiggarantixxu ordni u stabilità. Ir-raba', għax meta wieħed joħroġ, bl-istess Trattat ta' Lisbona ma jkunx jista' jinnegozja ftehim ġdid u anzi jrid jaċċetta dak li l-Unjoni tiddeċiedi. Effetti għalina Kull darba li ministri minn dak il-pajjiż kienu pro-Ewropej pajjiżna ggwadanja. Fil-politika tagħna rari ttraskurajna li nagħtu appoġġ u sostenn lir-Renju Unit. Għalina, aktar ma jkun b'saħħtu ġewwa iktar aħjar. Li jkun barra narawh jitlef l-influwenza politika vera u jkun qiegħed jeskludi lilu nnifsu minn dak li fi ħdan l-Unjoni jista' jsib koperazzjoni dwaru. Aħna għandna rabtiet kummerċjali u soċjali qawwija. Ħruġ iġib inċertezza u kumplikazzjonijiet li ser inaqqsu mis-saħħa ekonomika tagħna. Aħna nifhmu li f'dan kollu hemm realtà li wieħed ma jistax jaħrab minnha. L-Unjoni Ewropea hija b'saħħitha, u mhix sejra titlef fl-influwenza sħiħa tagħha. Kif għamilha ċara ministru Norveġiż, pajjiż li mhuwiex fl-Unjoni: "If you want to run Europe, you must be in Europe. Bħallum ġimgħa nkunu nafu lejn x'wassal dan l-appuntament mad-destin.
Appuntamenti mad-destin.